
	ERASMUS+ DARBO VEIKLOS STEBĖJIMAS ITALIJOJE


Spalio 20-24 dienomis Alytaus „Sakalėlio“ pradinės mokyklos pradinių klasių mokytoja metodininkė Gitana Urbelionienė, šokio mokytoja metodininkė Vilija Sližauskienė ir muzikos mokytoja ekspertė Reda Vokietaitienė dalyvavo Erasmus+ programos darbo veiklų stebėjime pietų Italijoje, Cosenza mieste, Instituto Comprensivo Spirito Santo mokykloje.
Pagrindinis mokytojų stažuotės tikslas – stebėti pamokas, įgyti žinių ir praktinių įgūdžių įtraukiojo ugdymo tema, susipažinti su Italijos švietimo sistema, atrasti naujų idėjų pamokų planavimui ir mokinių motyvacijos skatinimui. Mokytojos turėjo galimybę pamatyti, kaip efektyviai taikomas Montessori metodas, kaip vaikai mokosi savarankiškai, kaip ugdomas jų smalsumas, atsakomybė ir kūrybiškumas. Montessori klasėse tvyrojo ramybė, mokiniai dirbo susikaupę, nes pasirinko veiklas pagal savo interesus. Stažuotės dalyvės liko sužavėtos šio metodo lankstumu ir pagarba vaiko individualumui. Vertinga patirtis stebint muzikos ir menų pamokas, kurios Italijoje pasižymi ypatingu emociniu „užtaisu“ ir kūrybine laisve. Muzikos pamokose vaikai ne tik mokėsi groti įvairiais instrumentais, bet ir improvizavo, kūrė ritmus, dainavo liaudies ir šiuolaikines dainas. Menų pamokose vyravo spalvos, tekstūros ir vaizduotė – mokiniai tapė, lipdė, kūrė instaliacijas, o mokytojos stebėjo, kaip menas tampa neatsiejama ugdymo dalimi. 
Ši stažuotė ne tik sustiprino profesines kompetencijas, bet ir praplėtė kultūrinę patirtį, praturtino pedagoginį požiūrį, įkvėpė taikyti naujus metodus, įgyvendinti kilusias idėjas, paliko šiltus prisiminimus apie italų svetingumą, bendradarbiavimą ir meilę mokymuisi. Erasmus+ patirtis dar kartą priminė, kad mokymasis neturi sienų, o pedagoginė draugystė – tai tiltas tarp kultūrų ir švietimo vizijų.

